CELEX: 62010CA0402
Language: sk
Date: 2011-10-27 00:00:00
Title: Vec C-402/10: Rozsudok Súdneho dvora (piata komora) z  27. októbra 2011 (návrh na začatie prejudiciálneho konania, ktorý podal Conseil d’État — Francúzsko) — Société Groupe Limagrain Holding/Établissement national des produits de l’agriculture et de la mer [Poľnohospodárstvo — Nariadenia (EHS) č. 3665/87 a č. 565/80 — Vývozné náhrady — Vopred zaplatená náhrada — Tovar prepustený do režimu colného uskladnenia — Nedostatok skladovej evidencie — Dôkaz o vývoze tovaru — Nadobudnutie celej náhrady vzťahujúcej sa na tento vývoz alebo jej časti — Povinnosť vrátiť neoprávnene prijatú sumu — Uplatnenie zvýšenia na sumu, ktorá sa má vrátiť]

17.12.2011   
            
            
               SK
            
            
               Úradný vestník Európskej únie
            
            
               C 370/14
            
         Rozsudok Súdneho dvora (piata komora) z 27. októbra 2011 (návrh na začatie prejudiciálneho konania, ktorý podal Conseil d’État — Francúzsko) — Société Groupe Limagrain Holding/Établissement national des produits de l’agriculture et de la mer
   (Vec C-402/10) (1)
   
   (Poľnohospodárstvo - Nariadenia (EHS) č. 3665/87 a č. 565/80 - Vývozné náhrady - Vopred zaplatená náhrada - Tovar prepustený do režimu colného uskladnenia - Nedostatok skladovej evidencie - Dôkaz o vývoze tovaru - Nadobudnutie celej náhrady vzťahujúcej sa na tento vývoz alebo jej časti - Povinnosť vrátiť neoprávnene prijatú sumu - Uplatnenie zvýšenia na sumu, ktorá sa má vrátiť)
   2011/C 370/22
   Jazyk konania: francúzština
   
      Vnútroštátny súd, ktorý podal návrh na začatie prejudiciálneho konania
   
   Conseil d’État
   
      Účastníci konania pred vnútroštátnym súdom
   
   
      Žalobca: Société Groupe Limagrain Holding
   
      Žalovaný: Établissement national des produits de l’agriculture et de la mer
   
      Predmet veci
   
   Návrh na začatie prejudiciálneho konania — Conseil d’État (Francúzsko) — Výklad ustanovení nariadenia Komisie (EHS) č. 3665/87 z 27. novembra 1987, ktorým sa ustanovujú spoločné podrobné pravidlá uplatňovania vývozných náhrad za poľnohospodárske výrobky [neoficiálny preklad] (Ú. v. ES L 351, s. 1), v spojení s ustanoveniami nariadenia Rady (EHS) č. 565/80 zo 4. marca 1980 o preddavkoch na vývozné náhrady pri poľnohospodárskych výrobkoch (Ú. v. ES L 62, s. 5; Mim. vyd. 03/004, s. 156) — Prepustenie tovaru do režimu colného uskladnenia s cieľom vývozu s preddavkovým financovaním náhrady — Vrátenie súm prijatých vopred pri neexistencii skladovej evidencie tovaru — Podmienky vrátenia
   
      Výrok rozsudku
   
   
               1.
            
            
               Ustanovenia práva Únie týkajúce sa preddavkového financovania vývozných náhrad sa majú vykladať v tom zmysle, že vedenie skladovej evidencie výrobkov umiestnených pod colnú kontrolu v súlade s colnými predpismi Únie predstavuje podmienku zaplatenia preddavku na platbu vývoznej náhrady vzťahujúcej sa na tieto výrobky. Pretrvávajúce pochybnosti o správnosti niektorých zápisov alebo týkajúce sa nesúladov v tejto skladovej evidencii však môžu byť objasnené za pomoci iných dodatočných dokumentov, ak príslušné vnútroštátne orgány budú tieto dokumenty považovať za dostatočné.
            
         
               2.
            
            
               Ustanovenia práva Únie týkajúce sa preddavkového financovania vývozných náhrad sa majú vykladať v tom zmysle, že:
               
                           —
                        
                        
                           vzhľadom na nesplnenie povinnosti viesť v súlade s colnými predpismi Únie skladovú evidenciu výrobkov umiestnených pod colnú kontrolu podľa článku 4 nariadenia č. 565/80 a v rozsahu, v akom sa táto povinnosť nesplnila, dôkaz, že bol vyvezený tovar v podobnom množstve a podobnej povahy ako tovar uvedený vo vyhlásení o platbe preddavku, nestačí na to, aby suma vývoznej náhrady vzťahujúcej sa na tento tovar mohla byť považovaná za získanú vo vzťahu k vývozcovi,
                        
                     
                           —
                        
                        
                           za predpokladu, že vývozca musí vrátiť celú prijatú sumu vývozných náhrad získanú ako preddavok alebo jej časť z dôvodu nesplnenia povinnosti viesť skladovú evidenciu pre výrobky uskladnené v colnom sklade, je potrebné na neoprávnene získanú sumu, ktorú treba vrátiť, uplatniť 20 %-né zvýšenie stanovené v článku 33 ods. 1 druhom pododseku nariadenia Komisie (EHS) č. 3665/87 z 27. novembra 1987, ktorým sa stanovujú spoločné podrobné pravidlá uplatňovania vývozných náhrad za poľnohospodárske výrobky, zmeneného a doplneného najmä nariadením Komisie (EHS) č. 1708/93 z 30. júna 1993.
                        
                     
         
      (1)  Ú. v. EÚ C 288, 23.10.2010.